b'\n_START_ARTICLE_\nPertti Berg\n_START_PARAGRAPH_\nPertti Uolevi Erik Berg (9. kes\xc3\xa4kuuta 1934 Kokem\xc3\xa4ki \xe2\x80\x93 5. huhtikuuta 2017 Lahti) oli suomalainen vuorineuvos ja Starckjohann Oy:n toimitusjohtaja._NEWLINE_Berg p\xc3\xa4\xc3\xa4si ylioppilaaksi Porin Lyseosta vuonna 1954 ja valmistui ekonomiksi Turun kauppakorkeakoulusta vuonna 1958. Berg aloitti ty\xc3\xb6uransa Suomen Maanviljelij\xc3\xb6iden Kauppa Oy:n myyntikonttorien tarkastajana, josta siirtyi tamperelaisen rautakaupan Otra Oy:n konttorip\xc3\xa4\xc3\xa4llik\xc3\xb6ksi ja hallinnolliseksi johtajaksi. Vuonna 1962 h\xc3\xa4n siirtyi vastaaviin teht\xc3\xa4viin Mekes Oy:hyn. Vuosina 1965\xe2\x80\x931969 Berg oli Oy Kultak\xc3\xb6nni Ab:n toimitusjohtaja. Oy Starkjohann & Co Ab:n palvelukseen Berg tuli vuonna 1970. H\xc3\xa4n oli ensin nelj\xc3\xa4 vuotta yhti\xc3\xb6n hallinnollisena johtajana, sitten kuusi vuotta varatoimitusjohtajana, kunnes vuonna 1980 h\xc3\xa4nest\xc3\xa4 tuli yhti\xc3\xb6n toimitusjohtaja. Pari vuotta aiemmin Berg oli nimitetty my\xc3\xb6s Oy Telko Ab:n toimitusjohtajaksi pari vuotta aiemmin. Yritykset fuusioitiin ja Berg oli Starckjohann-Telko Oy:n toimitusjohtaja vuosina 1981\xe2\x80\x931989 ja p\xc3\xa4\xc3\xa4johtaja 1989\xe2\x80\x931994._NEWLINE_Bergin johdolla Starckjohann-Telko kasvoi voimakkaasti 1980-luvulla. Yritysostojen my\xc3\xb6t\xc3\xa4 siit\xc3\xa4 tuli yksi Suomen suurimmista kauppaa harjoittavista yrityksist\xc3\xa4. P\xc3\xa4\xc3\xa4johtajana toimineelle Bergille my\xc3\xb6nnettiin vuorineuvoksen arvonimi vuonna 1992. 1990-luvun alun lama koetteli kuitenkin my\xc3\xb6s Starckjohann-Telkoa ja yritys ajautui yrityssaneeraukseen vuonna 1993. Berg siirtyi saneeratun emoyhti\xc3\xb6n Starckjohann Oy:n toimitusjohtajaksi. Teht\xc3\xa4v\xc3\xa4ss\xc3\xa4 h\xc3\xa4n ehti olla kuitenkin vain nelj\xc3\xa4 kuukautta ennen siirtymist\xc3\xa4\xc3\xa4n el\xc3\xa4kkeelle toukokuussa 1994._NEWLINE_Bergill\xc3\xa4 oli ty\xc3\xb6teht\xc3\xa4vien lis\xc3\xa4ksi useita luottamustoimia. Suomen Tukkukauppiaiden Liiton ja Teknisen Tukkukaupan Keskusliiton yhdistyess\xc3\xa4 vuoden 1988 alussa Tukkukaupan Keskusliitoksi Berg valittiin sen ensimm\xc3\xa4iseksi puheenjohtajaksi.'